CELEX: 
Language: el
Date: 2021-04-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) .../… ΤΗΣ ΕΠΙΤΡΟΠΗΣ για την τροποποίηση της κατ’ εξουσιοδότηση οδηγίας (ΕΕ) 2017/593, όσον αφορά την ενσωμάτωση παραγόντων βιωσιμότητας στις υποχρεώσεις παρακολούθησης των προϊόντων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα οδηγία εντάσσεται σε μια ευρύτερη πρωτοβουλία της Επιτροπής για τη βιώσιμη ανάπτυξη. Θέτει τα θεμέλια για ένα πλαίσιο της ΕΕ στο οποίο οι παράμετροι βιωσιμότητας βρίσκονται στο επίκεντρο του χρηματοπιστωτικού συστήματος για τη στήριξη του μετασχηματισμού της ευρωπαϊκής οικονομίας σε ένα πιο οικολογικό, ανθεκτικό και κυκλικό σύστημα, σύμφωνα με τους στόχους της Ευρωπαϊκής Πράσινης Συμφωνίας
                  1
               .
            
            
               Μετά την έγκριση της συμφωνίας του Παρισιού του 2016 για την κλιματική αλλαγή και των Στόχων Βιώσιμης Ανάπτυξης (ΣΒΑ) της Ατζέντας των Ηνωμένων Εθνών για το 2030, η Επιτροπή ανακοίνωσε, στο σχέδιο δράσης «Χρηματοδότηση της αειφόρου ανάπτυξης»
                  2
               , την πρόθεσή της για αποσαφήνιση της ενσωμάτωσης της βιωσιμότητας στα αποκαλούμενα «καθήκοντα καταπιστευματοδόχου» στην τομεακή νομοθεσία. Η ανακοίνωση για την Ευρωπαϊκή Πράσινη Συμφωνία επιβεβαιώνει ότι απαιτούνται μακροπρόθεσμα μηνύματα που να κατευθύνουν τις χρηματοδοτικές ροές και τις ροές κεφαλαίου προς τις πράσινες επενδύσεις ώστε να αποφεύγονται τα μη αξιοποιήσιμα στοιχεία ενεργητικού. Η παρούσα κατ’ εξουσιοδότηση οδηγία θα συμβάλει στην επίτευξη αυτού του ειδικού στόχου.
            
            
               Η κατ’ εξουσιοδότηση οδηγία (ΕΕ) 2017/593 της Επιτροπής
                  3
                συμπληρώνει την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου
                  4
                (MiFID II), διευκρινίζοντας, μεταξύ άλλων, τις υποχρεώσεις παρακολούθησης των προϊόντων. Η παρούσα οδηγία τροποποιεί την κατ’ εξουσιοδότηση οδηγία (ΕΕ) 2017/593 της Επιτροπής
                  5
                με δύο τρόπους: 
            
            
               Δυνάμει του ισχύοντος πλαισίου MiFID II, η επιχείρηση επενδύσεων που δημιουργεί χρηματοπιστωτικά μέσα προς πώληση σε πελάτες, διαθέτει, χρησιμοποιεί και επανεξετάζει μια διαδικασία για την έγκριση κάθε χρηματοπιστωτικού μέσου και των σημαντικών προσαρμογών που επιφέρει σε υπάρχοντα χρηματοπιστωτικά μέσα, πριν τα προωθήσει στην αγορά ή τα διανείμει σε πελάτες. Η διαδικασία έγκρισης προϊόντων προσδιορίζει μια συγκεκριμένη αγορά-στόχο τελικών πελατών, εντός της αντίστοιχης κατηγορίας πελατών για κάθε χρηματοπιστωτικό μέσο, και εξασφαλίζει ότι όλοι οι κίνδυνοι που συνδέονται με αυτή την προσδιορισμένη αγορά-στόχο αξιολογούνται, καθώς και ότι η σκοπούμενη στρατηγική διανομής είναι κατάλληλη για την προσδιορισμένη αγορά-στόχο
                  6
               . Επιπλέον, σύμφωνα με το άρθρο 24 παράγραφος 2 της MiFID II, οι επιχειρήσεις επενδύσεων που κατασκευάζουν χρηματοπιστωτικά μέσα προς πώληση σε πελάτες, εξασφαλίζουν ότι αυτά τα χρηματοπιστωτικά μέσα σχεδιάζονται με τρόπο ώστε να ανταποκρίνονται στις ανάγκες μιας προσδιορισμένης αγοράς-στόχου τελικών πελατών, εντός της αντίστοιχης κατηγορίας πελατών, ότι η στρατηγική για τη διανομή των χρηματοπιστωτικών μέσων είναι κατάλληλη για την προσδιορισμένη αγορά-στόχο και ότι η επιχείρηση επενδύσεων ενεργεί τα ευλόγως πρακτέα για να εξασφαλίσει ότι το χρηματοπιστωτικό μέσο διανέμεται στην προσδιορισμένη αγορά-στόχο. Στο κεφάλαιο III της κατ’ εξουσιοδότηση οδηγίας (ΕΕ) 2017/593 καθορίζονται περαιτέρω λεπτομέρειες σχετικά με τη διαδικασία εποπτείας και παρακολούθησης των προϊόντων τόσο για τους κατασκευαστές όσο και για τους διανομείς. 
            
            
               Οι προϋποθέσεις για τον προσδιορισμό αγοράς-στόχου στην κατ’ εξουσιοδότηση οδηγία 2017/593, που εκδόθηκε βάσει των άρθρων 16 παράγραφος 12 και 24 παράγραφος 13 της MiFID II, δεν έχουν ακόμη καθορίσει ρητώς τις λεπτομέρειες της ενσωμάτωσης παραγόντων βιωσιμότητας και στόχων που αφορούν τη βιωσιμότητα από τις επιχειρήσεις επενδύσεων που κατασκευάζουν χρηματοπιστωτικά μέσα και τους διανομείς τους. Η παρούσα οδηγία διευκρινίζει ότι οι παράγοντες βιωσιμότητας και οι στόχοι που αφορούν τη βιωσιμότητα θα πρέπει να λαμβάνονται υπόψη κατά τη διαδικασία εποπτείας και παρακολούθησης των προϊόντων.
            
            
               Η παρούσα οδηγία, και άλλες τομεακές κατ’ εξουσιοδότηση πράξεις που προσαρμόζουν τους κανόνες για τα καθήκοντα καταπιστευματοδόχου και που εκδόθηκαν παράλληλα, ενισχύουν τον κανονισμό (ΕΕ) 2019/2088 του Ευρωπαϊκού Κοινοβουλίου και του Συμβουλίου
                  7
               , τον κανονισμό (ΕΕ) 2019/2089 του Ευρωπαϊκού Κοινοβουλίου και του Συμβουλίου
                  8
                και τον κανονισμό (ΕΕ) 2020/852 του Ευρωπαϊκού Κοινοβουλίου και του Συμβουλίου
                  9
               . Οι κανόνες αυτοί ενσωματώνουν παραμέτρους βιωσιμότητας στις διαδικασίες επενδύσεων, παροχής συμβουλών και δημοσιοποίησης με συνεπή τρόπο σε όλους τους τομείς. Θέτουν περιβαλλοντικές, κοινωνικές και σχετικές με τη διακυβέρνηση παραμέτρους (βιωσιμότητας) στο επίκεντρο του χρηματοπιστωτικού συστήματος, συμβάλλοντας ώστε να μετατραπεί η οικονομία της Ευρώπης σε ένα πιο πράσινο, πιο ανθεκτικό, αποδοτικό ως προς τη χρήση των πόρων και κυκλικό σύστημα με χαμηλές εκπομπές διοξειδίου του άνθρακα.
            
            
               Το παρόν σχέδιο κατ’ εξουσιοδότηση οδηγίας βασίζεται στην εξουσιοδότηση που προβλέπεται στο άρθρο 16 παράγραφος 3 και το άρθρο 24 παράγραφος 13 της MiFID II.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Τον Δεκέμβριο του 2016 η Επιτροπή συγκρότησε ομάδα εμπειρογνωμόνων υψηλού επιπέδου για τη βιώσιμη χρηματοδότηση (ΟΕΥΕ) με στόχο να συμβάλει στην ανάπτυξη μιας στρατηγικής της Ένωσης για τη βιώσιμη χρηματοδότηση, μέσω συστάσεων. Η ΟΕΥΕ δημοσίευσε ενδιάμεση έκθεση με τίτλο «Χρηματοδότηση της βιώσιμης ευρωπαϊκής οικονομίας» στα μέσα Ιουλίου 2017 και παρουσίασε την τελική της έκθεση σε εκδήλωση με τα ενδιαφερόμενα μέρη στις 18 Ιουλίου 2017, παρουσιάζοντας στη συνέχεια ερωτηματολόγιο διαβούλευσης.
            
            
               Την 31η Ιανουαρίου 2018 δημοσιεύθηκε ενημερωτική δήλωση, στην οποία συνοψίζονται οι απαντήσεις στη διαβούλευση, μαζί με την τελική έκθεση της ΟΕΥΕ σχετικά με τη χρηματοδότηση της βιώσιμης ευρωπαϊκής οικονομίας Στην τελική της έκθεση, η ΟΕΥΕ συνιστά να «απαιτείται από τους συμβούλους επενδύσεων  να ερωτούν για τις προτιμήσεις των ιδιωτών επενδυτών, και στη συνέχεια να ανταποκρίνονται σε αυτές, όσον αφορά τον αντίκτυπο των επενδύσεών τους επί της βιωσιμότητας, ως συνήθης συνιστώσα της παροχής χρηματοοικονομικών συμβουλών». Συνέστησε επίσης «να συζητηθεί η διακυβέρνηση για την αντιμετώπιση των μακροπρόθεσμων κινδύνων και των κινδύνων βιωσιμότητας».
            
            
               Τον Μάρτιο του 2018, η Επιτροπή απέστειλε στοχοθετημένο ερωτηματολόγιο σχετικά με την ενσωμάτωση περιβαλλοντικών, κοινωνικών και σχετικών με τη διακυβέρνηση ζητημάτων στην αξιολόγηση καταλληλότητας. Η διαβούλευση έδειξε ότι μόνο μια μειονότητα των πελατών εγείρει προορατικά ζητήματα βιωσιμότητας κατά τη συμβουλευτική διαδικασία. Ορισμένοι από τους λόγους είναι οι εξής: i) δεν υπάρχει διαφάνεια στις διαθέσιμες πληροφορίες σχετικά με χρηματοπιστωτικά μέσα με προφίλ βιωσιμότητας· ii) ο κίνδυνος προβολής ψευδοοικολογικής ταυτότητας («greenwashing») στην υφιστάμενη τεκμηρίωση είναι υψηλός· και iii) υπάρχει έλλειψη εκπαίδευσης σχετικά με τον αντίκτυπο της ενσωμάτωσης των ζητημάτων αυτών ως προς τους κινδύνους και τις επιδόσεις. Μόνο σε σπάνιες περιπτώσεις φαίνεται ότι οι πελάτες ενδιαφέρονται συστηματικά για παράγοντες βιωσιμότητας κατά τη συμβουλευτική διαδικασία. 
            
            
               Η Επιτροπή ζήτησε από την ESMA να εκδώσει τεχνικές συμβουλές σχετικά με πιθανές τροποποιήσεις των κατ’ εξουσιοδότηση πράξεων που πρόκειται να εγκριθούν στο πλαίσιο της MiFID II, όσον αφορά την ενσωμάτωση κινδύνων βιωσιμότητας και παραγόντων βιωσιμότητας στους τομείς των οργανωτικών απαιτήσεων, των όρων λειτουργίας, της διαχείρισης κινδύνου και της αξιολόγησης της αγοράς-στόχου. 
            
            
               Στην εντολή της, η Επιτροπή επεσήμανε ότι οι αλλαγές στον ορισμό της αγοράς-στόχου δεν πρέπει να οδηγούν σε πρακτικές καταχρηστικής πώλησης, π.χ. πρέπει να προσδιορίζονται σαφώς οι επενδυτικοί στόχοι και οι περιορισμοί βιωσιμότητας. Επιπλέον, η Επιτροπή επιβεβαίωσε ότι θα πρέπει να διατηρηθεί η δυνατότητα να προσδιορίζεται μια αγορά-στόχος για τους πελάτες χωρίς σχετικούς με τη βιωσιμότητα στόχους.  
            
            
               Στις 30 Απριλίου 2019, η ESMA δημοσίευσε την «Τελική έκθεση σχετικά με την ενσωμάτωση κινδύνων και παραγόντων βιωσιμότητας στην MiFID II». Στις συμβουλές ελήφθησαν υπόψη οι απόψεις τις οποίες εξέφρασαν τα ενδιαφερόμενα μέρη κατά τη διάρκεια της δημόσιας διαβούλευσης που διεξήχθη στο διάστημα μεταξύ της 19ης Δεκεμβρίου 2018 και της 19ης Φεβρουαρίου 2019. Περιλαμβάνουν ανάλυση κόστους-οφέλους. Επιπλέον η ESMA διενήργησε ανοιχτή δημόσια ακρόαση στις 4 Φεβρουαρίου 2019 ώστε να συγκεντρώσει επιπλέον παρατηρήσεις. Ζητήθηκε επίσης η γνώμη της ομάδας συμφεροντούχων κινητών αξιών και αγορών της ESMA. Η έκθεση εξετάζει τη συμπερίληψη κινδύνων και παραγόντων βιωσιμότητας στις οργανωτικές απαιτήσεις και στις δομές διακυβέρνησης και εποπτείας των προϊόντων των επιχειρήσεων επενδύσεων. Οι συστάσεις σχετικά με τις δομές διακυβέρνησης και εποπτείας των προϊόντων που κατήρτισε η ESMA και οι οποίες υποβλήθηκαν σε δημόσια διαβούλευση, ενσωματώθηκαν στο παρόν σχέδιο κατ’ εξουσιοδότηση οδηγίας.
            
            
               Σύμφωνα με τις αρχές για τη βελτίωση της νομοθεσίας, το παρόν σχέδιο πρότασης δημοσιεύτηκε προς διαβούλευση από τις 8 Ιουνίου 2020 έως τις 6 Ιουλίου 2020. Αφού ελήφθησαν δεόντως υπόψη οι παρατηρήσεις, έγιναν περαιτέρω τροποποιήσεις στο κείμενο.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση της παρούσας οδηγίας ορίζεται στο άρθρο 16 παράγραφος 12 και στο άρθρο 24 παράγραφος 13 της οδηγίας 2014/65/ΕΕ.
            
         
         
            
               Το παρόν σχέδιο κατ’ εξουσιοδότηση οδηγίας καλύπτει τις εξής τροποποιήσεις της κατ’ εξουσιοδότηση οδηγίας (ΕΕ) 2017/593:
            
            
               Το άρθρο 1 αποσκοπεί στη διευκρίνιση ότι οι κατασκευαστές πρέπει να λαμβάνουν δεόντως υπόψη στόχους που αφορούν τη βιωσιμότητα όταν προσδιορίζουν τον τύπο ή τους τύπους πελατών για τους οποίους το χρηματοπιστωτικό μέσο είναι συμβατό με τις ανάγκες, τα χαρακτηριστικά και τους στόχους τους. Επιπλέον, η αξιολόγηση της αγοράς-στόχου, λαμβάνοντας υπόψη τα αντίστοιχα προφίλ κινδύνου/ανταμοιβής του προϊόντος και τα χαρακτηριστικά του προϊόντος, θα πρέπει επίσης να καλύπτει τον στόχο των βιώσιμων επενδύσεων ή των περιβαλλοντικών ή κοινωνικών χαρακτηριστικών του μέσου. Στο πλαίσιο της εν λόγω αξιολόγησης, οι κατασκευαστές θα πρέπει επίσης να λαμβάνουν ρητώς υπόψη τους στόχους των πελατών που αφορούν τη βιωσιμότητα. 
            
            
               Επιπλέον, οι κατασκευαστές θα πρέπει να δημοσιοποιούν τους παράγοντες βιωσιμότητας των χρηματοπιστωτικών μέσων με διαφανή τρόπο που δίνει τη δυνατότητα στις επιχειρήσεις επενδύσεων να διεξάγουν διάλογο με πελάτες ή δυνητικούς πελάτες, ώστε να έχουν επαρκώς λεπτομερή κατανόηση των ατομικών προτιμήσεων βιωσιμότητας των πελατών, σύμφωνα με τον κατ’ εξουσιοδότηση κανονισμό (ΕΕ) 2017/565 της Επιτροπής
                  10
               . Για τις βιώσιμες επενδύσεις, δεν θα απαιτείται προσδιορισμός αρνητικής αγοράς-στόχου.
            
            
               Το άρθρο 2 απηχεί τις απαιτήσεις αυτές για τους διανομείς. 
            
            
               Τέλος, το άρθρο 3 ορίζει την ημερομηνία εφαρμογής της προτεινόμενης οδηγίας, συμπεριλαμβανομένης της μεταβατικής περιόδου των 12 μηνών.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) .../… ΤΗΣ ΕΠΙΤΡΟΠΗΣ
            
            
               της 21.4.2021
            
            
               για την τροποποίηση της κατ’ εξουσιοδότηση οδηγίας (ΕΕ) 2017/593, όσον αφορά την ενσωμάτωση παραγόντων βιωσιμότητας στις υποχρεώσεις παρακολούθησης των προϊόντων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ
                  11
               , και ιδίως το άρθρο 16 παράγραφος 12 και το άρθρο 24 παράγραφος 13,
            
            
               Εκτιμώντας τα ακόλουθα:
            
            
               (1)Η μετάβαση σε μια πιο βιώσιμη, αποδοτική ως προς τη χρήση των πόρων και κυκλική οικονομία χαμηλών ανθρακούχων εκπομπών, σύμφωνα με τους Στόχους Βιώσιμης Ανάπτυξης, είναι καίριας σημασίας ώστε να διασφαλιστεί η μακροπρόθεσμη ανταγωνιστικότητα της οικονομίας της Ένωσης. Το 2016 η Ένωση συνήψε τη συμφωνία του Παρισιού
                  12
               . Το άρθρο 2 παράγραφος 1 στοιχείο γ) της Συμφωνίας του Παρισιού θέτει ως στόχο την ενίσχυση της αντιμετώπισης της κλιματικής αλλαγής, μεταξύ άλλων, με το να καθιστά τις χρηματοδοτικές ροές συμβατές με την πορεία προς την επίτευξη χαμηλών εκπομπών αερίων του θερμοκηπίου και την ανθεκτική στις κλιματικές μεταβολές ανάπτυξη.
            
            
               (2)Αναγνωρίζοντας την πρόκληση αυτή, η Επιτροπή παρουσίασε την Ευρωπαϊκή Πράσινη Συμφωνία
                  13
                τον Δεκέμβριο του 2019. Η Πράσινη Συμφωνία συνιστά μια νέα αναπτυξιακή στρατηγική που αποσκοπεί στον μετασχηματισμό της Ένωσης σε μια δίκαιη και ευημερούσα κοινωνία με οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία από το 2050 και μετά, θα έχουν μηδενιστεί οι καθαρές εκπομπές αερίων θερμοκηπίου και στην οποία η οικονομική ανάπτυξη θα έχει αποσυνδεθεί από τη χρήση των πόρων. Ο στόχος αυτός απαιτεί να δίδονται σαφή μηνύματα στους επενδυτές όσον αφορά τις επενδύσεις τους, προς αποφυγή μη αξιοποιήσιμων στοιχείων ενεργητικού και αύξηση της βιώσιμης χρηματοδότησης.
            
            
               (3)Τον Μάρτιο του 2018, η Επιτροπή δημοσίευσε σχέδιο δράσης με τίτλο «Χρηματοδότηση της αειφόρου ανάπτυξης»
                  14
               , για τη χάραξη μιας φιλόδοξης και ολοκληρωμένης στρατηγικής για τη βιώσιμη χρηματοδότηση. Ένας από τους στόχους που καθορίζονται στο σχέδιο δράσης είναι ο αναπροσανατολισμός των ροών κεφαλαίων προς βιώσιμες επενδύσεις προκειμένου να επιτευχθεί βιώσιμη και χωρίς αποκλεισμούς ανάπτυξη.
            
            
               (4)Η ορθή εφαρμογή του σχεδίου δράσης ενθαρρύνει τη ζήτηση των επενδυτών για βιώσιμα μέσα. Ως εκ τούτου, είναι αναγκαίο να διευκρινιστεί ότι θα πρέπει να λαμβάνονται υπόψη παράγοντες βιωσιμότητας και στόχοι που αφορούν τη βιωσιμότητα στο πλαίσιο των απαιτήσεων παρακολούθησης των προϊόντων που ορίζονται στην κατ’ εξουσιοδότηση οδηγία (ΕΕ) 2017/593 της Επιτροπής
                  15
               .
            
            
               (5)Οι επιχειρήσεις επενδύσεων που κατασκευάζουν και διανέμουν χρηματοπιστωτικά μέσα θα πρέπει να λαμβάνουν υπόψη παράγοντες βιωσιμότητας κατά τη διαδικασία έγκρισης κάθε χρηματοπιστωτικού μέσου και στις λοιπές ρυθμίσεις εποπτείας και παρακολούθησης για κάθε χρηματοπιστωτικό μέσο το οποίο προορίζεται να διανεμηθεί σε πελάτες που ζητούν χρηματοπιστωτικά μέσα με προφίλ βιωσιμότητας.
            
            
               (6)Δεδομένου ότι η αγορά-στόχος θα πρέπει να οριστεί σε επαρκώς αναλυτικό επίπεδο, δεν θα πρέπει να αρκεί μια γενική δήλωση ότι ένα χρηματοπιστωτικό μέσο διαθέτει προφίλ βιωσιμότητας. Οι επιχειρήσεις επενδύσεων που κατασκευάζουν και διανέμουν χρηματοπιστωτικά μέσα θα πρέπει να προσδιορίζουν σε ποια ομάδα πελατών, με σχετικούς με τη βιωσιμότητα στόχους, προορίζεται να διανεμηθεί το χρηματοπιστωτικό μέσο.
            
            
               (7)Για να διασφαλιστεί ότι τα χρηματοπιστωτικά μέσα με παράγοντες βιωσιμότητας παραμένουν εύκολα διαθέσιμα και για πελάτες που δεν έχουν προτιμήσεις βιωσιμότητας, οι επιχειρήσεις επενδύσεων δεν θα πρέπει να υποχρεούνται να προσδιορίζουν ομάδες πελατών με τις ανάγκες, τα χαρακτηριστικά και τους στόχους των οποίων το χρηματοπιστωτικό μέσο με παράγοντες βιωσιμότητας δεν είναι συμβατό.
            
         
         
            
               (8)Οι παράγοντες βιωσιμότητας ενός χρηματοπιστωτικού μέσου θα πρέπει να παρουσιάζονται με διαφανή τρόπο, ώστε να δίνεται η δυνατότητα στον διανομέα να παρέχει τις σχετικές πληροφορίες στους πελάτες ή δυνητικούς πελάτες του.
            
            
               (9)Συνεπώς, η κατ’ εξουσιοδότηση οδηγία (ΕΕ) 2017/593 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1 
               Τροποποιήσεις της κατ’ εξουσιοδότηση οδηγίας (ΕΕ) 2017/593
            
            
               Η κατ’ εξουσιοδότηση οδηγία (ΕΕ) 2017/593 τροποποιείται ως εξής:
            
            
               1)Στο άρθρο 1, προστίθεται η ακόλουθη παράγραφος 5:
            
            
               «5.
                     “παράγοντες βιωσιμότητας”: οι παράγοντες αειφορίας κατά τα οριζόμενα στο άρθρο 2 σημείο 24) του κανονισμού (ΕΕ) 2019/2088*.
            
            
               _______________________________________________________________
            
            
               *Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).»·
            
            
               2)Το άρθρο 9 τροποποιείται ως εξής:
            
            
               α)Στην παράγραφο 9, το πρώτο εδάφιο αντικαθίσταται από το ακόλουθο κείμενο: 
            
            
               «9.
                     Τα κράτη μέλη απαιτούν από τις επιχειρήσεις επενδύσεων να προσδιορίζουν σε επαρκώς αναλυτικό επίπεδο τη δυνητική αγορά-στόχο για κάθε χρηματοπιστωτικό μέσο και να καθορίζουν το είδος (τα είδη) πελατών με των οποίων τις ανάγκες, τα χαρακτηριστικά και τους στόχους, συμπεριλαμβανομένων τυχόν στόχων που αφορούν τη βιωσιμότητα, είναι συμβατό το χρηματοπιστωτικό μέσο. Στο πλαίσιο αυτής της διαδικασίας, η επιχείρηση προσδιορίζει οποιαδήποτε ομάδα ή ομάδες πελατών με τις ανάγκες, τα χαρακτηριστικά και τους στόχους των οποίων δεν είναι συμβατό το χρηματοπιστωτικό μέσο, εκτός εάν τα χρηματοπιστωτικά μέσα λαμβάνουν υπόψη παράγοντες βιωσιμότητας. Όταν οι επιχειρήσεις επενδύσεων συνεργάζονται για την κατασκευή ενός χρηματοπιστωτικού μέσου, πρέπει να προσδιορίζεται μόνο μία αγορά-στόχος.»·
            
            
               β)Η παράγραφος 11 αντικαθίσταται από το ακόλουθο κείμενο:
            
            
               «11.
                     Τα κράτη μέλη απαιτούν από τις επιχειρήσεις επενδύσεων να καθορίζουν κατά πόσον ένα χρηματοπιστωτικό μέσο πληροί τις προσδιοριζόμενες ανάγκες, τα χαρακτηριστικά και τους στόχους της αγοράς-στόχου, συμπεριλαμβανομένης της εξέτασης των ακόλουθων στοιχείων:
            
            
               α)το προφίλ κινδύνου/ανταμοιβής του χρηματοπιστωτικού μέσου είναι σύμφωνο με την αγορά-στόχο·
            
            
               β)οι παράγοντες βιωσιμότητας του χρηματοπιστωτικού μέσου, κατά περίπτωση, είναι σύμφωνοι με την αγορά-στόχο· και
            
            
               γ)ο σχεδιασμός του χρηματοπιστωτικού μέσου βασίζεται σε χαρακτηριστικά που ωφελούν τον πελάτη και όχι σε ένα επιχειρηματικό μοντέλο που βασίζεται στα μη αποδοτικά αποτελέσματα του πελάτη για να είναι κερδοφόρο.»·
            
            
               γ)Στην παράγραφο 13, προστίθεται το ακόλουθο δεύτερο εδάφιο: 
            
            
               «Οι παράγοντες βιωσιμότητας του χρηματοπιστωτικού μέσου παρουσιάζονται με διαφανή τρόπο και παρέχουν στους διανομείς τις σχετικές πληροφορίες ώστε να λαμβάνουν δεόντως υπόψη τυχόν στόχους του πελάτη ή δυνητικού πελάτη που αφορούν τη βιωσιμότητα.»·
            
            
               δ)Η παράγραφος 14 αντικαθίσταται από το ακόλουθο κείμενο:
            
         
         
            
               «14.
                     Τα κράτη μέλη απαιτούν από τις επιχειρήσεις επενδύσεων να επανεξετάζουν σε τακτική βάση τα χρηματοπιστωτικά μέσα που κατασκευάζουν, λαμβάνοντας υπόψη κάθε γεγονός που θα μπορούσε να επηρεάσει ουσιωδώς τον δυνητικό κίνδυνο για τη προσδιορισμένη αγορά-στόχο. Οι επιχειρήσεις επενδύσεων εξετάζουν κατά πόσο το χρηματοπιστωτικό μέσο παραμένει συνεπές με τις ανάγκες, τα χαρακτηριστικά και τους στόχους, συμπεριλαμβανομένων τυχόν στόχων που αφορούν τη βιωσιμότητα, της αγοράς-στόχου και εάν διανέμεται στην αγορά-στόχο ή φθάνει σε πελάτες με τις ανάγκες, τα χαρακτηριστικά και τους στόχους των οποίων δεν είναι συμβατό το χρηματοπιστωτικό μέσο.»·
            
            
               3)Το άρθρο 10 τροποποιείται ως εξής:
            
            
               α)Στην παράγραφο 2, το πρώτο εδάφιο αντικαθίσταται από το ακόλουθο κείμενο:
            
            
               «2.
                     Τα κράτη μέλη απαιτούν από τις επιχειρήσεις επενδύσεων να διαθέτουν επαρκείς ρυθμίσεις παρακολούθησης των προϊόντων για να διασφαλίζουν ότι τα προϊόντα και οι υπηρεσίες που σκοπεύουν να προσφέρουν ή να προτείνουν είναι συμβατά με τις ανάγκες, τα χαρακτηριστικά και τους στόχους, συμπεριλαμβανομένων τυχόν στόχων που αφορούν τη βιωσιμότητα, μιας προσδιορισμένης αγοράς-στόχου και ότι η σχεδιαζόμενη στρατηγική διανομής είναι συμβατή με την προσδιορισμένη αγορά-στόχο. Οι επιχειρήσεις επενδύσεων προσδιορίζουν και αξιολογούν κατάλληλα τις περιστάσεις και τις ανάγκες των πελατών στις οποίες προτίθενται να επικεντρωθούν, ούτως ώστε να διασφαλίζεται ότι δεν διακυβεύονται τα συμφέροντα των πελατών, ως αποτέλεσμα εμπορικών πιέσεων ή πιέσεων χρηματοδότησης. Στο πλαίσιο αυτής της διαδικασίας, οι επιχειρήσεις επενδύσεων προσδιορίζουν οποιαδήποτε ομάδα πελατών με τις ανάγκες, τα χαρακτηριστικά και τους στόχους των οποίων δεν είναι συμβατό το προϊόν ή η υπηρεσία, εκτός εάν τα χρηματοπιστωτικά μέσα λαμβάνουν υπόψη παράγοντες βιωσιμότητας.»·
            
            
               β)Η παράγραφος 5 αντικαθίσταται από το ακόλουθο κείμενο:
            
            
               «5.
                     Τα κράτη μέλη απαιτούν από τις επιχειρήσεις επενδύσεων να επανεξετάζουν τα επενδυτικά προϊόντα που προσφέρουν ή προτείνουν και τις υπηρεσίες που παρέχουν σε τακτική βάση, λαμβάνοντας υπόψη κάθε γεγονός που θα μπορούσε να επηρεάσει ουσιωδώς τον δυνητικό κίνδυνο για τη προσδιορισμένη αγορά-στόχο. Οι επιχειρήσεις αξιολογούν τουλάχιστον κατά πόσον το προϊόν ή η υπηρεσία συνεχίζει να εξυπηρετεί τις ανάγκες, τα χαρακτηριστικά και τους στόχους, συμπεριλαμβανομένων τυχόν στόχων που αφορούν τη βιωσιμότητα, της προσδιορισμένης αγοράς-στόχου και κατά πόσον η σχεδιαζόμενη στρατηγική διανομής εξακολουθεί να είναι κατάλληλη. Οι επιχειρήσεις επανεξετάζουν την αγορά-στόχο ή/και επικαιροποιούν τις ρυθμίσεις παρακολούθησης του προϊόντος, εάν αντιληφθούν ότι έχουν προσδιορίσει εσφαλμένα την αγορά-στόχο για ένα συγκεκριμένο προϊόν ή υπηρεσία ή ότι το προϊόν ή η υπηρεσία δεν πληροί πλέον τις συνθήκες της προσδιορισμένης αγοράς-στόχου, όπως όταν το προϊόν καθίσταται μη ρευστοποιήσιμο ή πολύ ασταθές, λόγω των αλλαγών της αγοράς.»·
            
            
               Άρθρο 2 
               Μεταφορά στο εθνικό δίκαιο
            
            
               1.Τα κράτη μέλη θεσπίζουν και δημοσιεύουν το αργότερο έως την [Υπηρεσία Εκδόσεων: να συμπληρωθεί η ημέρα που προηγείται της ημερομηνίας κατά την οποία συμπληρώνονται ακριβώς 12 μήνες από την ημερομηνία έναρξης ισχύος της παρούσας κατ’ εξουσιοδότηση πράξης] τις αναγκαίες νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από [Υπηρεσία Εκδόσεων: να συμπληρωθεί η ημερομηνία κατά την οποία συμπληρώνονται ακριβώς δεκαπέντε μήνες από την ημερομηνία έναρξης ισχύος της παρούσας κατ’ εξουσιοδότηση πράξης].
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3 
               Έναρξη ισχύος
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4 
               Αποδέκτες
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 21.4.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: η Ευρωπαϊκή Πράσινη Συμφωνία [COM(2019)640 final] 
               
               
                  
                     (2)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Σχέδιο Δράσης: Χρηματοδότηση της αειφόρου ανάπτυξης [COM(2018)097 final].
               
               
                  
                     (3)
                  
                        Κατ’ εξουσιοδότηση οδηγία (ΕΕ) 2017/593 της Επιτροπής, της 7ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τη διατήρηση των χρηματοπιστωτικών μέσων και κεφαλαίων που ανήκουν στους πελάτες, τις υποχρεώσεις παρακολούθησης των προϊόντων και τους κανόνες που ισχύουν για την παροχή ή λήψη αμοιβών, προμηθειών ή άλλων χρηματικών ή μη χρηματικών οφελών (ΕΕ L 87 της 31.3.2017, σ. 500).
               
               
                  
                     (4)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
               
               
                  
                     (5)
                  
                        Κατ’ εξουσιοδότηση οδηγία (ΕΕ) 2017/593 της Επιτροπής, της 7ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τη διατήρηση των χρηματοπιστωτικών μέσων και κεφαλαίων που ανήκουν στους πελάτες, τις υποχρεώσεις παρακολούθησης των προϊόντων και τους κανόνες που ισχύουν για την παροχή ή λήψη αμοιβών, προμηθειών ή άλλων χρηματικών ή μη χρηματικών οφελών (ΕΕ L 87 της 31.3.2017, σ. 500).
               
               
                  
                     (6)
                  
                        Βλ. άρθρο 16 παράγραφος 3 της MiFID, αλλά και άρθρο 9 παράγραφος 3 της MiFID. 
               
               
                  
                     (7)
                  
                        Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).
               
               
                  
                     (8)
                  
                        Κανονισμός (ΕΕ) 2019/2089 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση του κανονισμού (ΕΕ) 2016/1011 σχετικά με τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς καθώς και τις γνωστοποιήσεις σχετικά με την αειφορία για τους ενωσιακούς δείκτες (ΕΕ L 317 της 9.12.2019, σ. 17).
               
               
                  
                     (9)
                  
                        Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου της 18ης Ιουνίου 2020 σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).
               
               
                  
                     (10)
                  
                        Κατ’ εξουσιοδότηση κανονισμός (ΕΕ) 2017/565 της Επιτροπής, της 25ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας (ΕΕ L 87 της 31.3.2017, σ. 1).
               
               
                  
                     (11)
                  
                        ΕΕ L 173 της 12.6.2014, σ. 349.
               
               
                  
                     (12)
                  
                        Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 1).
               
               
                  
                     (13)
                  
                        COM(2019) 640 final.
               
               
                  
                     (14)
                  
                        COM(2018) 97 final.
               
               
                  
                     (15)
                  
                        Κατ’ εξουσιοδότηση οδηγία (ΕΕ) 2017/593 της Επιτροπής, της 7ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τη διατήρηση των χρηματοπιστωτικών μέσων και κεφαλαίων που ανήκουν στους πελάτες, τις υποχρεώσεις παρακολούθησης των προϊόντων και τους κανόνες που ισχύουν για την παροχή ή λήψη αμοιβών, προμηθειών ή άλλων χρηματικών ή μη χρηματικών οφελών (ΕΕ L 87 της 31.3.2017, σ. 500).